b'\n_START_ARTICLE_\nRevolucija ru\xc5\xbea\n_START_PARAGRAPH_\nRevolucija ru\xc5\xbea (ponekad prevo\xc4\x91ena i kao Ru\xc5\xbei\xc4\x8dasta revolucija) (gruzijski \xe1\x83\x95\xe1\x83\x90\xe1\x83\xa0\xe1\x83\x93\xe1\x83\x94\xe1\x83\x91\xe1\x83\x98\xe1\x83\xa1 \xe1\x83\xa0\xe1\x83\x94\xe1\x83\x95\xe1\x83\x9d\xe1\x83\x9a\xe1\x83\xa3\xe1\x83\xaa\xe1\x83\x98\xe1\x83\x90 - vardebis revolucia) je naziv za doga\xc4\x91aje u Gruziji 2003. godini koji su doveli do smjene tada\xc5\xa1njeg predsjednika Eduarda \xc5\xa0evarnadzea.\n_START_SECTION_\nRe\xc5\xbeim Eduarda \xc5\xa0evarnadzea\n_START_PARAGRAPH_\nEduard \xc5\xa0evarnadze je bio ministar vanjskih poslova SSSR od 1985. do 1990. godine, kada je podnio ostavku na to mjesto._NEWLINE_Iako on uz rusku pomo\xc4\x87 staje na \xc4\x8delo Gruzije, njegova politika je jasno prozapadna. O tome svjedo\xc4\x8de i optu\xc5\xbebe iz Rusije da se gruzijski teritorij rabi kao baza \xc4\x8de\xc4\x8denskih terorista za djelovanja protiv Rusije._NEWLINE_Njegov re\xc5\xbeim su \xc4\x8desto potresale korupciona\xc5\xa1ke afere, a razina kriminala u zemlji je jasno stajala na putu gospodarskom razvitku zemlje koja je ovisila od stranih ulaganja._NEWLINE_Gruzija, kao kavkaska zemlja, ima veliki strate\xc5\xa1ki zna\xc4\x8daj kao zemlja kroz koju bi mogao pro\xc4\x87i alternativni naftovod kojim bi se zaobi\xc5\xa1la Rusija u transportu kaspijske nafte u Zapadnu Europu.\n_START_SECTION_\nOsnutak instituta Liberti (Sloboda)\n_START_PARAGRAPH_\nLiberti (Sloboda) institut u Gruziji osnovan je 1996. godine, a glavni inicijator njegovog osnutka bilo je ga\xc5\xa1enje od dr\xc5\xbeave financijski nezavisne televizije Rustavi 2._NEWLINE_Pored mnogobrojnih aktivnosti na podru\xc4\x8dju ljudskih prava, borbe protiv korupcije i slobode govora, institut je pru\xc5\xbeao podr\xc5\xa1ku i poticao nastanak studentskih parlamenata iz kojih \xc4\x87e kasnije nastati KMARA!. Oko 800 studentskih aktivista je uz pomo\xc4\x87 instituta Liberti (Sloboda) obu\xc4\x8deno za aktivnosti u pokretu KMARA!.\n_START_SECTION_\nNastanak KMARA!\n_START_PARAGRAPH_\nNa sveu\xc4\x8dili\xc5\xa1tu u Tbilisiju je 2000. godine stvorena studentska organizacija \xc4\x8diji je cilj bila borba protiv korupcije na dr\xc5\xbeavnim sveu\xc4\x8dili\xc5\xa1tima._NEWLINE_Ova studenstka grupa po\xc4\x8detkom 2003. godine uz pomo\xc4\x87 i instrukcije ogranka ameri\xc4\x8dkog instituta Liberti u Gruziji postaje pokret KMARA!(DOSTA!)._NEWLINE_Preko instituta Liberti i Soro\xc5\xa1evog Fonda za otvoreno dru\xc5\xa1tvo pripadnici KMARA! se povezuju sa aktivistima OTPOR!a koji ih obu\xc4\x8davaju i daju im uputstva u vezi sa svojim iskustvima u aktivnostima borbe protiv Slobodana Milo\xc5\xa1evi\xc4\x87a. Pored \xc4\x8dlanova KMARA!, kontakte sa sudionicima 5. listopadske revolucije ostvaruje i vo\xc4\x91a, tada ve\xc4\x87, udru\xc5\xbeene opozicije Mihael Saka\xc5\xa1vili.\n_START_SECTION_\nIzbori\n_START_PARAGRAPH_\nNa izborima je prema dr\xc5\xbeavnoj izbornoj komisiji pobjedu ostvario \xc5\xa0evarnadzeov blok. Saka\xc5\xa1vili je na osnovu svojih rezultata sebe i svoju stranku proglasio pobjednicima i pozvao narod da mirnim prosvjedima obrani pobjedu, u tom pozivu i u potvrdi njegove izborne pobjede pridru\xc5\xbeili su mu se i vodstvo druge opozicijske skupine Burjanadze-Demokrate (Zurab \xc5\xbdvanija i Nina Burjanadze)._NEWLINE_Njegovu izbornu pobjedu i izbornu kra\xc4\x91u potvrdili su i od dr\xc5\xbeave nezavisni promatra\xc4\x8di.\n_START_SECTION_\nProsvjedi\n_START_PARAGRAPH_\nMirni narodni prosvjedi trajali su dva tjedna. U njima su pored vodstva opozicije (Saka\xc5\xa1vili, Burjanadze i \xc5\xbdvanija) aktivno sudjelovali i aktivisti pokreta KMARA! i ogranak ameri\xc4\x8dke NVO Liberti (Sloboda) institut u Gruziji. Pored glavnog grada Tbilisija, prosvjedi su zahvatili i ve\xc4\x87e gradove u zemlji. Simbol prosvjeda bile su ru\xc5\xbee kojima su Saka\xc5\xa1vili i njegove pristalice prikazivale svoju odlu\xc4\x8dnost nenasilnim sredstvima boriti se za demokraciju._NEWLINE_Dana 22. studenog 2003. u vrijeme kada je odr\xc5\xbeavana konstitutivna sjednica novog saziva skup\xc5\xa1tine Saka\xc5\xa1vilijeve prista\xc5\xa1e su probili policijski kordon i upali u skup\xc5\xa1tinu. Usred konstitutivne sjednice u dvoranu su upali prista\xc5\xa1e opozicije s ru\xc5\xbeama u rukama i prekinuli zasjedanje, a \xc5\xa0evarnadzeu je uz pomo\xc4\x87 tjelohranitelja uspio bijeg iz dvorane, a kasnije i iz zgrade skup\xc5\xa1tine. Oru\xc5\xbeane snage Gruzije odbile su da intervenirati protiv prosvjednika._NEWLINE_Sutradan su se uz posredovanje ruskog ministra vanjskih poslova Igora Ivanova sa \xc5\xa0evarnadzeom sastali Saka\xc5\xa1vili i \xc5\xbdvanija. Na tom sastanku \xc5\xa0evarnadze je podnio ostavku i predao vlast opoziciji.'